
FORSLAG
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
–	der henviser til Den Europæiske Revisionsrets årsberetning om gennemførelsen af EU-budgettet i regnskabsåret 2022,
–	der henviser til Den Europæiske Revisionsrets årsberetning om EU-agenturerne for regnskabsåret 2022,
–	der henviser til Det Europæiske Erhvervsuddannelsesinstituts konsoliderede årlige aktivitetsrapport for 2022,
1.	udtrykker sin tilfredshed med Den Europæiske Revisionsrets ("Revisionsrettens") erklæring om, at de transaktioner, der ligger til grund for Det Europæiske Erhvervsuddannelsesinstituts ("instituttets") årsregnskab for regnskabsåret 2022, er lovlige og formelt rigtige, og at regnskabet giver et retvisende billede af instituttets finansielle stilling pr. 31. december 2022;
2.	påskønner instituttets aktiviteter inden for rammerne af Unionens politikker for eksterne forbindelser for at hjælpe overgangs- og udviklingslande med at udnytte potentialet i deres menneskelige kapital gennem reformer af uddannelses- og arbejdsmarkedssystemer; 
3.	bemærker, at instituttets budget for regnskabsåret 2022 beløb sig til 25 mio. EUR (21 mio. EUR i 2021)[footnoteRef:1]; udtrykker sin tilfredshed med, at instituttets budget for 2022 blev gennemført med 97,7 %; [1:  Disse budgettal er taget fra Revisionsrettens årsberetning om EU-agenturerne for regnskabsåret 2022 og er baseret på de samlede betalingsbevillinger, der var til rådighed i regnskabsåret.] 

[bookmark: _GoBack]4.	glæder sig over, at instituttet på trods af budgetkrisen forårsaget af inflation og forsyningspriser i 2022 har været i stand til effektivt at forvalte sine udgifter, indføre omkostningsbesparende foranstaltninger og omprioritere arbejdsprogrammet uden større forstyrrelser;
5.	anerkender, at instituttets mål og aktioner i høj grad er tilpasset Unionens politikker og aktiviteter inden for erhvervsrettet uddannelse, menneskelig udvikling, færdigheder og migration; glæder sig over instituttets fortsatte samarbejde og deling af ressourcer med andre agenturer, navnlig med Cedefop og Eurofound, hvilket muliggør betydelig videndeling; 
6.	bemærker med bekymring, at Revisionsretten rapporterede om svagheder i en række offentlige udbudsprocedurer; opfordrer instituttet til yderligere at forbedre sine offentlige udbudsprocedurer og sikre fuld overholdelse af de gældende regler for at sikre, at de opnår mest mulig valuta for pengene, navnlig ved at forenkle sin metode og sammen med de relevante tjenestegrene i Kommissionen drøfte mulige alternative metoder til gennemførelse af aktiviteter i instituttets partnerlande;
7.	anbefaler på grundlag af de foreliggende oplysninger, at der meddeles decharge til den fungerende direktør for Det Europæiske Erhvervsuddannelsesinstitut for gennemførelsen af instituttets budget for regnskabsåret 2022.

